2018.gada Noteikumi Nr.

Rīgā (prot. Nr.   .§)

**Kārtība, kādā īsteno granta projektu konkursus**

Izdoti saskaņā ar

[Starptautiskās palīdzības likuma](https://likumi.lv/ta/id/175254-starptautiskas-palidzibas-likums)

[9.panta](https://likumi.lv/ta/id/175254-starptautiskas-palidzibas-likums#p9) septīto daļu

**I. Vispārīgais jautājums**

1. Noteikumi nosaka kārtību, kādā sagatavo un izsludina granta projektu (turpmāk – projekts) konkursus (turpmāk – konkurss), izvērtē projektu pieteikumus, pieņem lēmumu par konkursu uzvarētājiem un slēdz granta līgumu par projekta īstenošanu.

**II. Projektu konkursa sagatavošana un izsludināšana**

1. Ārlietu ministrija (turpmāk – ministrija) izstrādā Latvijas Republikā vai saņēmējvalstī izsludināma projektu konkursa nolikumu finansējuma vai līdzfinansējuma piešķiršanai vai projektu konkursa nolikumu finansējuma piešķiršanai priekšizpētes vizīšu īstenošanai (turpmāk – nolikums).
2. Konkursa nolikumā norāda:
   1. konkursa mērķi un prioritārās jomas;
   2. konkursam pieejamo finansējumu un katra projekta minimālo un maksimālo granta apmēru, kā arī citus finansējuma piešķiršanas nosacījumus;
   3. prasības projekta iesniedzējam, kas var pretendēt uz finansējumu;
   4. projekta īstenošanas laiku (terminēts vai beztermiņa konkurss) un/vai izmaksu attiecināmības periodu;
   5. projekta īstenošanas vietu;
   6. izmaksu attiecināmības nosacījumus;
   7. prasības projekta pieteikuma sagatavošanai un iesniegšanai;
   8. projekta atlases prasības un izvērtēšanas kritērijus;
   9. projekta pieteikuma noraidīšanas vai precizēšanas nosacījumus atbilstoši projektu pieteikumu atlases prasībām un minimālo punktu skaitu atbilstoši izvērtēšanas kritērijiem, kas nepieciešams, lai projekta pieteikums varētu pretendēt uz granta saņemšanu;
   10. citu informāciju (ja nepieciešams).
3. Konkursa nolikumam pievieno projekta pieteikuma, projekta budžeta tāmes veidlapas, granta līguma projektu, un, ja nepieciešams, citu dokumentu paraugus.
4. Projektu konkursu izsludina oficiālajā izdevumā "Latvijas Vēstnesis", un tas uzskatāms par izsludinātu nākamajā darbdienā pēc paziņojuma par konkursa izsludināšanu publicēšanas oficiālajā izdevumā "Latvijas Vēstnesis".
5. Nākamajā dienā pēc paziņojuma par konkursa izsludināšanu publicēšanas oficiālajā izdevumā "Latvijas Vēstnesis" ministrija savā mājaslapā un, ja projektu konkurss izsludināts saņēmējvalstī, vēstniecības mājaslapā ievieto detalizētu informāciju par projektu konkursu.
6. Ministrija nosaka kārtību, kādā diplomātiskās un konsulārās pārstāvniecības īsteno konkursu saņēmējvalstī.

**III. Projektu pieteikumu iesniegšana**

1. Projektu pieteikumus iesniedz papīra formā (personīgi vai nosūtot pa pastu) vai elektroniska dokumenta formā atbilstoši normatīvajiem aktiem par elektronisko dokumentu noformēšanu. Ja projektu pieteikumi un to pielikumi iesniegti papīra formā, tos iesniedz arī elektroniski.
2. Ja projektu konkursu izsludina saņēmējvalstī, konkursam drīkst iesniegt tikai tādus projektu pieteikumus, kuros paredzēta palīdzības sniegšana attiecīgajai saņēmējvalstij.
3. Ja ir izsludināts terminēts projektu konkurss, projektu pieteikumus līdz projektu pieteikumu izvērtēšanas uzsākšanai glabā neatvērtus. Projektu pieteikumus atver izvērtēšanai nākamajā darbdienā pēc projektu konkursā noteiktā projektu pieteikumu iesniegšanas termiņa beigām. Projekta pieteikumu, kas saņemts pēc projektu konkursa nolikumā noteiktā termiņa, nevērtē un neatvērtu nosūta atpakaļ pieteikuma iesniedzējam.
4. Ja ir izsludināts beztermiņa projektu konkurss, projektu pieteikumus izvērtēšanai atver uzreiz pēc projekta pieteikuma saņemšanas.

**IV. Informācijas sniegšana par konkursu**

1. Visām ieinteresētajām personām ir tiesības saņemt papildu informāciju par konkursu.
2. Konkursa nolikumā nosaka veidu, kādā ieinteresētā persona var saņemt papildu informāciju par konkursu un kādā ministrija sniedz atbildes.
3. Lai atbildes uz ieinteresēto personu jautājumiem būtu pieejamas visām ieinteresētajām personām, ministrija tās publicē ministrijas mājaslapā, nenorādot personu, kas uzdevusi jautājumu.

**V. Projektu pieteikumu izvērtēšana**

1. Ministrija izstrādā un apstiprina projektu pieteikumu atvēršanas, pārbaudes un reģistrēšanas kārtību, projektu pieteikumu izvērtēšanas komisijas (turpmāk – komisija) izveidošanas un interešu konflikta novēršanas kārtību, pieteikumu izvērtēšanas, kā arī komisijas izvērtēšanas ziņojuma sagatavošanas, iesniegšanas un apstiprināšanas kārtību.
2. Ja ministrija, izskatot projekta pieteikuma atbilstību atlases prasībām, konstatē, ka iesniegtajā projekta pieteikumā trūkst  konkursa nolikumā prasītās informācijas, ministrija projekta iesniedzējam vienu reizi pieprasa papildu informāciju projekta pieteikuma precizēšanai, nosūtot pieprasījumu uz projekta iesniegumā norādīto elektroniskā pasta adresi. Ja ministrijas noteiktajā termiņā projekta iesniedzējs pieprasīto informāciju neiesniedz vai sniegtā informācija ir nepilnīga, ministrija projekta pieteikumu noraida un to tālāk nevērtē.
3. Ministrija apstiprina komisijas sastāvu. Ministrijai ir tiesības komisijas sastāvā iekļaut neatkarīgus ekspertus, ņemot vērā projektu konkursa specifiku.
4. Ja ir izsludināts terminēts projektu konkurss, komisija pēc visu projektu pieteikumu izvērtēšanas sagatavo ziņojumu par saņemto projektu pieteikumu atbilstību izvērtēšanas kritērijiem (turpmāk – ziņojums).
5. Komisija sagatavo un iesniedz ministrijai ziņojumu, kurā ietverts apstiprināšanai, apstiprināšanai ar nosacījumiem un noraidīšanai ieteikto projektu pieteikumu saraksts.

**VI. Lēmuma pieņemšana un granta piešķiršana**

1. Ministrija, pamatojoties uz komisijas iesniegto ziņojumu, pieņem lēmumu par granta piešķiršanu, piešķiršanu ar nosacījumiem, granta nepiešķiršanu finansējuma trūkuma dēļ vai noraidīšanu (turpmāk – lēmums). Ministrija var pieņemt lēmumu nodot projekta pieteikumu atkārtotai izvērtēšanai komisijai, ja konstatē, ka projekta pieteikums nav ticis izvērtēts atbilstoši visiem izvērtēšanas kritērijiem vai kādā izvērtēšanas kritērijā ir novērtēts acīmredzami neatbilstoši projekta pieteikumā norādītajam.
2. Ministrijas lēmums ir administratīvs akts, kuru var pārsūdzēt Administratīvajā rajona tiesā. Tiesas lēmums ir galīgs un nav pārsūdzams. Lēmuma pārsūdzēšana neaptur tā darbību. Administratīvā rajona tiesa, taisot spriedumu, pārbauda lēmuma atbilstību normatīvajiem aktiem.
3. Lēmumu nosūta projekta iesniedzējam pa pastu vai uz projekta iesniedzēja norādīto elektronisko pasta adresi.
4. Ja ir izsludināts terminēts projektu konkurss, grantu piešķir to projektu īstenošanai, kuru projektu pieteikumi atzīti par atbilstošiem konkursa nosacījumiem un izvērtēšanā ir ieguvuši augstāko punktu skaitu. Grantu piešķir, kamēr ir pietiekams projektu konkursam paredzētais finansējums.
5. Ja ir izsludināts beztermiņa projektu konkurss, grantu projektu pieteikumu iesniegšanas secībā piešķir visiem projektu pieteikumiem, kas atzīti par atbilstošiem konkursa nosacījumiem, kamēr ir pieejams projektu konkursam paredzētais finansējums.
6. Grantu nepiešķir šādos gadījumos:
   1. saskaņā ar nolikumu projekta pieteikums izvērtēšanā nav saņēmis pietiekamu punktu skaitu, lai projekta pieteikumu atzītu par atbilstošu konkursa nosacījumiem;
   2. nepietiekams finansējums, lai piešķirtu grantu projekta īstenošanai;
   3. ir objektīvs pamatojums, kāpēc ministrija nevar slēgt granta līgumu ar projekta iesniedzēju (piemēram, nepārvaramas varas apstākļi, specifiski apstākļi saņēmējvalstī, kas liedz īstenot projektu).
7. Paziņojumu par projektu konkursa rezultātiem publicē ministrijas mājaslapā.

**VII. Granta līguma slēgšana**

1. Ja vērtēšanas gaitā projekta pieteikumā ir konstatētas kļūdas vai nepilnības, taču projekta pieteikumam piešķirto punktu skaits ir bijis pietiekams, lai to apstiprinātu, pēc lēmuma pieņemšanas par granta piešķiršanu ar nosacījumiem un pirms granta līguma noslēgšanas ministrija var lūgt projekta iesniedzējam veikt precizējumus projekta pieteikumā, ar kuriem nedrīkst tikt izdarītas tādas izmaiņas projekta pieteikumā, kas būtu varējušas ietekmēt komisijas veikto projekta pieteikuma vērtējumu. Pieļaujamie precizējumi ir šādi:
   1. novērst informācijas pretrunas dažādās projekta pieteikuma sadaļās;
   2. izslēgt neatbilstošas aktivitātes;
   3. precizēt projekta īstenošanas laika grafiku;
   4. novērst aritmētiskās kļūdas projekta budžetā;
   5. precizēt atsevišķas budžeta pozīcijas atbilstoši noteiktajiem izmaksu ierobežojumiem;
   6. samazināt izmaksas, kas pārsniedz vidējās tirgus cenas;
   7. izslēgt neattiecināmās izmaksas vai izmaksas, kas nav nepieciešamas projekta aktivitāšu īstenošanai;
   8. sniegt papildu informāciju, skaidrojumu vai pamatojumu, ja projekta pieteikumā iekļautā informācija ir nepilnīga, neskaidra vai pretrunīga;
   9. veikt citus labojumus, lai nodrošinātu projekta pieteikuma atbilstību konkursa nolikumā minētajiem nosacījumiem.
2. Projekta iesniedzējs precizēto projekta pieteikumu iesniedz lēmumā norādītajā termiņā. Ministrija izskata precizēto projekta pieteikumu un sagatavo atzinumu par lēmumā iekļauto nosacījumu izpildi. Ja ministrijas atzinums ir pozitīvs, ministrija nosūta projekta iesniedzējam piedāvājumu slēgt granta līgumu. Ja atzinums ir negatīvs vai projekta iesniedzējs nav nodrošinājis lēmumā iekļauto nosacījumu izpildi noteiktajā termiņā, ministrija atceļ iepriekš pieņemto lēmumu par granta piešķiršanu ar nosacījumiem un pieņem lēmumu par projekta pieteikuma noraidīšanu. Lēmumu nosūta projekta iesniedzējam atbilstoši šo noteikumu 22.punktam.
3. Granta līgumā iekļauj šādu informāciju:
   1. līguma priekšmets;
   2. projekta īstenošanas un līguma darbības termiņš;
   3. projektam paredzētais finansējums;
   4. pušu pienākumi un tiesības;
   5. atskaites par projekta izpildi iesniegšana un projekta uzraudzība;
   6. līguma grozīšanas un izbeigšanas kārtība;
   7. strīdu risināšanas kārtība;
   8. cita informācija, kuru ministrija vai projekta īstenotājs uzskata par būtisku.
4. Terminēta konkursa gadījumā, ja projekta iesniedzējs pēc lēmuma saņemšanas par granta piešķiršanu projekta īstenošanai atsakās slēgt granta līgumu, ministrija pieejamā finansējuma ietvaros piedāvā slēgt granta līgumu projekta iesniedzējam, kurš izvērtēšanā ir saņēmis nākamo augstāko punktu skaitu un ir noraidīts finansējuma trūkuma dēļ.
5. Projekta iesniedzējs var atsaukt iesniegto projekta pieteikumu līdz granta līguma noslēgšanai.
6. Projekta iesniedzējs ir atbildīgs par šo noteikumu prasību ievērošanu, kā arī par līdzekļu efektīvu un ekonomisku izlietošanu atbilstoši paredzētajiem mērķiem un noslēgta granta līguma noteikumiem.
7. Terminētu projektu konkursu noslēdz ar lēmuma pieņemšanu. Beztermiņa projektu konkursu noslēdz, ja projektu konkursam paredzētais finansējums vairs nav pieejams.

**VIII. Uzraudzība un kontrole**

1. Ministrija uzrauga projekta īstenošanu, veicot projekta atskaišu pārbaudi.
2. Ministrijai ir tiesības veikt projekta īstenošanas pārbaudi projekta īstenošanas vietās. Pārbaudi uz vietas var veikt, par to iepriekš nebrīdinot granta saņēmēju.
3. Pēc projekta īstenošanas granta saņēmējs iesniedz ministrijai līgumā noteiktās projekta atskaites. Ministrija izvērtē granta saņēmēja iesniegto atskaiti.
4. Ministrija, izvērtējot iesniegtās atskaites, var lūgt granta saņēmējam iesniegt papildu informāciju ministrijas noteiktajā termiņā.
5. Ja pēc iesniegtās atskaites izskatīšanas ministrija konstatē, ka granta saņēmējs finansējumu ir izlietojis neatbilstoši nolikumam un noslēgtajam granta līgumam, ministrija ir tiesīga pieprasīt granta saņēmējam atmaksāt neizlietotos, neatbilstoši un nepamatoti izlietotos finanšu līdzekļus ministrijas noteiktajā termiņā.
6. Ja ministrija projekta īstenošanas gaitā vai, izvērtējot iesniegto atskaiti, konstatē, ka projekts netiek vai nav ticis īstenots atbilstoši projekta mērķim un uzdevumiem, ministrija ir tiesīga pieprasīt granta saņēmējam atmaksāt visu projektam piešķirto finansējumu.

**IX. Noslēguma jautājumi**

1. Atalgojuma apmēru personai, kura ir iesaistīta attīstības sadarbības projekta īstenošanā, dienas naudas un viesnīcas izdevumu apmēru aprēķina saskaņā ar Ministru kabineta 2010.gada 27.jūlija noteikumiem Nr. 672 “Noteikumi par attīstības sadarbības projekta īstenošanā iesaistītās personas maksimālo atlīdzību, dienas naudu un viesnīcas (naktsmītnes) izdevumu apmēru”.
2. Atzīt par spēku zaudējušiem Ministru kabineta 2010.gada 5.janvāra noteikumus Nr. 2 “Kārtība, kādā īsteno granta projektu konkursus” (Latvijas Vēstnesis, 08.01.2010., Nr. 4 (4196)).
3. Konkursi, kas izsludināti līdz šo noteikumu spēkā stāšanās dienai, administrējami saskaņā ar Ministru kabineta 2010.gada 5.janvāra noteikumiem Nr. 2 “Kārtība, kādā īsteno granta projektu konkursus”.

Ministru prezidents M.Kučinskis

Ārlietu ministrs E. Rinkēvičs